                ΔΕΛΤΙΟ ΤΥΠΟΥ
ΔΙΕΝΕΡΓΕΙΑ ΕΜΒΟΛΙΑΣΜΩΝ ΚΑΤΑ ΤΗΣ COVID 19 
ΣΕ ΙΔΙΩΤΙΚΑ ΙΑΤΡΕΙΑ ΚΑΙ ΚΑΤ’ ΟΙΚΟΝ

Ο Ιατρικός Σύλλογος Λάρισας πιστεύοντας ακράδαντα πως η αύξηση της εμβολιαστικής κάλυψης, μάλιστα σε συγκεκριμένο χρονικό διάστημα αποτελεί πλέον μονόδρομο για την αναχαίτιση της πανδημίας και μετά από την θεσμοθέτηση (ΦΕΚ170/Α/23-9-2021) της κατ’ επανάληψιν δημοσιοποιημένης  εισηγητικής του πρότασης λειτουργεί ήδη υπό την εποπτεία του εμβολιαστικά κέντρα σε ιδιωτικά ιατρεία (ενηλίκων και παιδιατρικά) και προωθεί παράλληλα τον κατ’ οίκον εμβολιασμό, μετά από την σύναψη των σχετικών συμβάσεων μεταξύ γιατρών και 5ης ΥΠΕ, που εκπροσωπεί το Υπουργείο Υγείας.
Είναι αυτονόητο πως ο εμβολιασμός για τους πολίτες είναι απολύτως δωρεάν, ενώ για τους  γιατρούς υπάρχει αντίστοιχη  αμοιβή από το κράτος σύμφωνα  με την προαναφερόμενη νομοθεσία.
Το εγχείρημα αυτό αφενός μεν θέτει τους εμβολιασμούς σε μια άλλη βάση χρησιμοποιώντας ως κύριο μοχλό προώθησης αφενός μεν τον ιδιώτη προσωπικό γιατρό (τον γιατρό της καθημερινότητας), αφετέρου δε θα αποσυμφορήσει τα κρατικά εμβολιαστικά κέντρα, που θα εξοικονομήσουν ιατρικό, νοσηλευτικό και προσωπικό γραμματείας που τόσο πολύ χρειάζεται αυτή τη στιγμή το ΕΣΥ. 
Από μεθαύριο Πέμπτη θα βρίσκεται στην ιστοσελίδα του Συλλόγου μας (www.isli.gr)  κατάλογος ιδιωτικών εμβολιαστικών ιατρείων και ιατρών που συμμετέχουν στο πρόγραμμα εμβολιασμών κατ οίκον, ο οποίος θα επικαιροποιείται κάθε δεύτερη μέρα και θα δημοσιοποιείται ανά τακτά διαστήματα στα ΜΜΕ. 

